Document ID: 32009D0865

KOMISIJOS SPRENDIMAS
2009 m. lapkričio 30 d.
leisti valstybėms narėms pratęsti naujų veikliųjų medžiagų metaflumizono ir gama cihalotrino laikinųjų registracijų galiojimą
(pranešta dokumentu Nr. C(2009) 9366)
(Tekstas svarbus EEE)
(2009/865/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
kadangi:
(1)
Pagal Direktyvos 91/414/EEB 6 straipsnio 2 dalį 2005 m. kovo mėn. Jungtinė Karalystė gavo Prancūzijos bendrovės BASF Agro S.A.S paraišką įtraukti veikliąją medžiagą metaflumizoną į Direktyvos 91/414/EEB I priedą. Komisijos sprendimu 2006/517/EB (2) patvirtinta, kad pateiktas dokumentų rinkinys yra išsamus ir kad galima laikyti, kad jis iš esmės atitinka šios direktyvos II ir III prieduose išdėstytus duomenų ir informacijos reikalavimus.
(2)
2001 m. rugpjūčio mėn. Jungtinė Karalystė gavo bendrovės Pytech Chemicals GMbH paraišką dėl gama cihalotrino. Komisijos sprendimu 2004/686/EB (3) patvirtinta, kad pateiktas dokumentų rinkinys yra išsamus ir kad galima laikyti, kad jis iš esmės atitinka Direktyvos 91/414/EEB II ir III prieduose išdėstytus duomenų ir informacijos reikalavimus.
(3)
Patvirtinti, kad pateiktas dokumentų rinkinys yra išsamus, buvo būtina, siekiant atidžiai dokumentus išnagrinėti ir suteikti valstybėms narėms galimybę ne ilgiau kaip trejiems metams laikinai registruoti augalų apsaugos produktus, kurių sudėtyje yra minėtų veikliųjų medžiagų, laikantis Direktyvos 91/414/EEB 8 straipsnio 1 dalyje nustatytų sąlygų, visų pirma sąlygos, susijusios su išsamiu veikliųjų medžiagų ir augalų apsaugos produktų vertinimu pagal šioje direktyvoje nustatytus reikalavimus.
(4)
Šių veikliųjų medžiagų poveikis žmonių sveikatai ir aplinkai pareiškėjų siūlomais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Ataskaitą rengianti valstybė narė pateikė Komisijai atitinkamų vertinimo ataskaitų projektus: 2008 m. balandžio 15 d. - metaflumizono ir 2008 m. sausio 25 d. - gama cihalotrino.
(5)
Ataskaitą rengiančiai valstybei narei pateikus vertinimo ataskaitų projektus, kiekvienu atveju buvo nuspręsta, kad reikia pareiškėjo paprašyti papildomos informacijos, kurią ataskaitą rengianti valstybė narė turės išnagrinėti ir pateikti vertinimą. Todėl dokumentų rinkiniai toliau nagrinėjami, o vertinimų nebus įmanoma užbaigti iki Direktyvos 91/414/EEB 8 straipsnio 1 dalies pirmoje pastraipoje numatyto trejų metų laikotarpio pabaigos.
(6)
Kadangi atliekant vertinimus kol kas nenustatyta jokių tiesioginių priežasčių nerimauti, valstybėms narėms turėtų būti suteikta galimybė pratęsti augalų apsaugos produktų, kurių sudėtyje yra minėtos veikliosios medžiagos, laikinųjų registracijų galiojimą 24 mėnesių laikotarpiui pagal Direktyvos 91/414/EEB 8 straipsnio nuostatas, kad būtų galima toliau nagrinėti dokumentų rinkinius. Tikimasi, kad vertinimo ir sprendimo dėl galimo metaflumizono ir gama cihalotrino įtraukimo į I priedą priėmimo procesas bus užbaigtas per 24 mėnesius.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės gali pratęsti augalų apsaugos produktų, kurių sudėtyje yra metaflumizono ir gama cihalotrino, laikinųjų registracijų galiojimą ne ilgesniam kaip 24 mėnesių laikotarpiui nuo šio sprendimo priėmimo dienos.
2 straipsnis
Šis sprendimas skirtas valstybėms narėms.
Priimta Briuselyje 2009 m. lapkričio 30 d.

Labels: 0
3
6